Karen Jespersen (V), 2008-06-03:
Det forslag, vi her skal drøfte, er en genfremsættelse fra 2006, og bortset fra enkelte afsnit i bemærkningerne er der tale om en uændret genfremsættelse.
Forslaget går ud på at kræve kommuners samtykke, når en bolig udlejes til andre end fysiske personer, og formålet er, at kommunerne ved at nægte samtykke kan forhindre, at udlejerne betinger sig, at udlejning sker via et firma, således at dette bliver et erhvervslejeforhold.
Ved forhandlingen af lovforslaget i 2006 kom den daværende socialminister med en række indsigelser mod forslaget, og da det er en uændret genfremsættelse, kommer det næppe bag på nogen, at jeg kan tilslutte mig disse indsigelser.
Jeg skal derfor ikke gå i dybden med hver enkelt indsigelse, men pege på nogle principielle forhold.
Det fremgår af bemærkningerne til lovforslaget, at formålet som udgangspunkt er at lukke det, som forslagsstillerne mener er et hul i boligreguleringsloven, nemlig den mulighed, der er for, at en juridisk person, f.eks. et firma, kan leje en bolig og fremleje den til f.eks. en ansat.
Socialdemokratiet og SF foreslår en ændring af boligreguleringslovens regler om beskyttelse af boliger, hvorefter det overlades til kommunerne at godkende alle tilfælde, hvor en bolig påtænkes udlejet til andre end fysiske personer, dvs. til et firma eller en anden juridisk person.
Det er efter min opfattelse en unødvendig belastning for kommunerne.
De skal også godkende de udlejninger, hvor kommunerne lejer boliger med henblik på videreudlejning, eller når byfornyelsesselskaberne lejer boliger til brug for genhusning, eller når et firma ønsker at kunne stille lejeboliger til rådighed for sine ansatte.
Den slags udlejninger tjener efter min opfattelse legitime formål.
Jeg kan ikke forstå, hvorfor dette forslag overhovedet skal underlægges en godkendelsesordning, ikke fordi jeg tror, at kommunerne vil godkende konstruktionen, men det forekommer da lidt mærkeligt, at det, forslagsstillerne ønsker at forhindre, lægges ud til kommunernes godkendelse.
Desuden gælder forslaget kun i nogle kommuner, nemlig i de kommuner, hvor man har vedtaget et særligt kapitel i boligreguleringsloven.
Hvad så med de kommuner, hvor disse regler slet ikke gælder?
Skal lejerne ikke være beskyttet imod omgåelser der?
Endelig er det ikke klart, hvordan loven skulle håndhæves, hvis forslaget blev vedtaget.
Hvad nu hvis godkendelseskravet i et konkret tilfælde ikke overholdes?
Det er i så fald kun lejeren, der ved, at der sker en overtrædelse.
Skal den lejer, som netop har indgået en lejeaftale, så meddele kommunen, at der er sket en overtrædelse, og dermed miste den bolig, som han eller hun netop har fået?
Jeg er bekendt med, at det efter behandling af det oprindelige lovforslag og efter nærmere overvejelse om et muligt indgreb blev besluttet at lade forholdet indgå i sidste fase af lejer- og udlejningsorganisationernes forhandling om forenkling af lejelovgivningen, bl.a. fordi det er rimeligt over for parterne at være tilbageholdende med lovgivningsinitiativer, så længe de forhandlinger foregår.
På det tidspunkt forekom forhandlingernes afslutning at være nært forestående.
Det kan vi nu se den ikke var.
Men vi håber stadig væk på, at de to parter kan finde sammen og i enighed komme med nogle forslag til ændring af lejelovgivningen.
Ellers må vi selv i gang med at se på hele lejelovgivningen, men det er jo altid rart at have parterne med.
I mellemtiden er der også rejst en retssag om lovligheden af denne udlejningsform med et indskudt firma.
Dommen vil afklare retsstillingen på dette område og derfor være et godt udgangspunkt for tilrettelæggelsen af et eventuelt indgreb.
Samtidig skal man være opmærksom på, at et lovindgreb kun vil få virkning for fremtidige lejeforhold.
En dom vil derimod kunne afklare, hvordan lejere i eksisterende lejeforhold af denne type vil kunne forholde sig.
Under alle omstændigheder kan jeg nu og her give tilsagn om, at jeg i efteråret vil tage et lovgivningsinitiativ, hvis det måtte vise sig, at loven ikke allerede i dag yder tilstrækkelig beskyttelse mod sådanne forsøg på omgåelse af lejelovgivningens regler.
Med det skal jeg tilkendegive, at jeg ikke kan støtte det fremsatte forslag.